
Αριθ. Πρωτ. 1047

Προς:  Τους κ.κ. θεολόγους καθηγητές/τριες των σχολικών μονάδων Δ.Ε. (Ημερήσιων και Εσπερινών Γυμνασίων, Γεν. Λυκείων και ΕΠΑ.Λ.) Ηρακλείου, Λασιθίου, Ρεθύμνου, Χανίων     

Κοιν. : 1. Περιφερειακή Δ/νση Π/θμιας &  Δ/θμιας Εκπαίδευσης Κρήτης
            2. Διευθύνσεις Δ.Ε. Ηρακλείου, Λασιθίου, Ρεθύμνου, Χανίων



     
Θέμα: «Πρόσκληση εκδήλωσης ενδιαφέροντος για εισηγητές σε θεολογικές ημερίδες»

Αγαπητές και αγαπητοί συνάδελφοι,
Με πολλή χαρά σας ενημερώνω ότι κατά την περίοδο Φεβρουαρίου-Μαρτίου 2017 προγραμματίζω την υλοποίηση επιστημονικών και επιμορφωτικών ημερίδων για τους θεολόγους εκπαιδευτικούς, με θέμα «Σύγχρονη παιδεία και θρησκευτική εκπαίδευση». Οι ημερίδες προγραμματίζονται στο πλαίσιο της δυνατότητας που παρέχει, ειδικά για το τρέχον σχολικό έτος, η με αριθμ. Πρωτ. 159005/Δ2/27-09-2016 εγκύκλιος του ΥΠΠΕΘ και θα πραγματοποιηθούν σε συνεργασία με την Περιφερειακή Διεύθυνση Πρωτοβάθμιας και Δευτεροβάθμιας Εκπαίδευσης Κρήτης, τις Διευθύνσεις Εκπαίδευσης και τον Παγκρήτιο Σύνδεσμο Θεολόγων.
Ο αρχικός σχεδιασμός περιλαμβάνει την υλοποίηση μίας ημερίδας ανά περιφερειακή ενότητα (στις πόλεις Ιεράπετρα, Ηράκλειο, Ρέθυμνο, Χανιά), στην οποία θα κληθούν να λάβουν μέρος οι συνάδελφοι κάθε περιφερειακής ενότητας αντίστοιχα. Για την πραγματοποίησή τους σε καθημερινή ημέρα και εργάσιμο χρόνο, θα υποβληθεί αίτημα στην Περιφερειακή Διεύθυνση Πρωτοβάθμιας και Δευτεροβάθμιας Εκπαίδευσης Κρήτης. Οι λεπτομέρειες γύρω από τον τόπο και την ακριβή ημερομηνία θα ανακοινωθούν προσεχώς σε επόμενη ανακοίνωση, μετά την οριστικοποίηση του προγράμματος επιμόρφωσης του ΙΕΠ για τα νέα Προγράμματα Σπουδών στα Θρησκευτικά, η υλοποίηση του οποίου αναμένεται να γίνει μετά τις γιορτές. 
Με την πρώτη αυτή ανακοίνωση προσκαλούνται οι θεολόγοι οι οποίοι επιθυμούν να συμμετέχουν ως εισηγητές στις ημερίδες να υποβάλλουν δήλωση συμμετοχής, δηλώνοντας το θέμα της εισήγησης-παρουσίασής τους. Ως εισηγητές μπορούν να δηλώσουν συμμετοχή θεολόγοι εκπαιδευτικοί, ανεξάρτητα από τον τόπο ή τη βαθμίδα εκπαίδευσης που υπηρετούν. Στις ημερίδες θα παρουσιάσουν εισηγήσεις και προσκεκλημένοι εισηγητές από τον ακαδημαϊκό χώρο, καθώς επίσης μπορούν να λάβουν μέρος και θεολόγοι που υπηρετούν σε μη εκπαιδευτικές θέσεις, εν ενεργεία ή μη, εφόσον μπορούν να συμβάλλουν με τη γνώση και την εμπειρία τους στο κεντρικό θέμα της ημερίδας. 
Οι δηλώσεις συμμετοχής θα υποβληθούν μέχρι την Παρασκευή 20/1/2017, αποκλειστικά στην ηλεκτρονική διεύθυνση: https://goo.gl/YmBQBU  
Οι εισηγήσεις μπορούν να είναι διάρκειας μέχρι 20΄ και να έχουν τη μορφή εισήγησης, εμπλουτισμένης εισήγησης, παρουσίασης, παρέμβασης, εργαστηρίου, προσομοίωσης μικροδιδασκαλίας, βιωματικού δρώμενου, ομαδικής ή κοινής παρουσίασης κ.ά.
Με βάση το κεντρικό θέμα, επιμέρους θεματικές περιοχές στις οποίες μπορούν να εντάσσονται οι εισηγήσεις είναι: 
1. Σύγχρονη παιδεία, εκπαίδευση, αγωγή (πλαίσιο της εκπαίδευσης σε σχέση με το μάθημα των Θρησκευτικών).
2. Σύγχρονη θρησκευτική εκπαίδευση (τάσεις, προβληματισμοί, απόψεις, έρευνες γύρω από το μάθημα των Θρησκευτικών).
3. Τα νέα Προγράμματα Σπουδών στα Θρησκευτικά (σκέψεις, εμπειρίες γύρω από την εφαρμογή των νέων Προγραμμάτων Σπουδών).
4. Παιδαγωγικές προσεγγίσεις, διδακτική μεθοδολογία (θεωρητικές προσεγγίσεις, διδακτικές προτάσεις, σενάρια διδασκαλίας, καλές πρακτικές γύρω από τη διδασκαλία των Θρησκευτικών).
5. Θέματα από το πεδίο διερεύνησης των Θρησκευτικών (επιστημονικές κλπ. προσεγγίσεις γύρω από θέματα θεολογίας, εκκλησιαστικής ζωής, ιστορίας, τέχνης, πολιτισμού, με βάση τα διδακτικά θέματα του μαθήματος των Θρησκευτικών).
Είμαι στη διάθεσή σας για κάθε αναγκαία διευκρίνιση. Εν όψει της Γέννησης του Σωτήρος Ιησού Χριστού και τις εόρτιες ημέρες που πλησιάζουν, εκφράζω θερμές ευχές για προσωπική και οικογενειακή προκοπή. 
Παρακαλούνται οι Διευθυντές των σχολείων να ενημερωθούν οι θεολόγοι εκπαιδευτικοί.  

Με συναδελφικούς χαιρετισμούς, 

Ο Σχολ. Σύμβουλος Θεολόγων
Γεώργιος Στριλιγκάς

